Mens kan nie anders as om net dankbaar te voel nie. Die laaste week of twee het ons sulke goeie weer hier gehad, soms bietjie koeler as ander, maar dan verras die son mens soms desnieteenstaande die weervoorspelling van die dag. Dit bly dan 'n bonus. Saterdag byvoorbeeld het ons nie veel verwag nie, en tog, daar in die besige middestad, reg oorkant die Hofvijver, drink ons koffie op 'n terrassie, en die son skyn te heerlik op die sonuitgehongerde massas - weer eens, gesigte na die son gedraai asof hulle die son behoorlik innooi in hulle lywe in!
Dan is ek ook innig dankbaar dat my skrywery weer spoed kan optel. Ek was vir maande ongefokus, en skielik het die kreatiewe juices my weer gepak en kan ek weer artikels skryf, én kry van hulle verkoop ook. Wat kan 'n vryskutter soos ek nou meer vra?
Dan laastens, dié week kom baie dinge eindelik tot 'n punt - dit is die einde van slegte tye en die begin van net nog meer goeies vir ons!